ЗэпыщIэныгъэхэр ягъэбыдэ
Ди республикэм мы махуэхэм щокIуэкI щIэныгъэм зегъэужьыным, IэнатIэм щызыIэрагъэхьа ехъулIэныгъэхэр къэпщытэжыным хуэгъэпса зэIущIэхэр. Ахэр епхащ Урысей щIэныгъэм и махуэшхуэр гъэлъэпIэным.
Апхуэдэу Къэбэрдей-Балъкъэр къэрал мэкъумэш университетым кърагъэблэгъащ Дон къэрал мэкъумэш университетым щыщ щIэныгъэлI гуп. ДонКъМУ-м и ректор Клименкэ Александр, инновацэ лэжьыгъэмрэ университетым зегъэужьынымкIэ проректор Мотько Сергей, егъэджэныгъэ лэжьыгъэмкIэ проректор Кочуев Михаил сымэ яхуэзащ КъБКъМУ-м и унафэщI Апажэ Аслъэн, еджапIэ нэхъыщхьэм и щIэныгъэлIхэм. Ахэр тепсэлъыхьащ еджапIэ нэхъыщхьэхэм яку дэлъ зэпыщIэныгъэхэр адэкIи егъэфIэкIуа зэрыхъуну щIыкIэхэм, Iуэху зехьэкIэ пэрытым и мардэхэмкIи зэдэгуэшащ.
Ростов щIыналъэм къикIа хьэщIэ лъапIэхэм папщIэ мэкъумэш университетым къыщызэрагъэпэщащ еджапIэ нэхъыщхьэм и тхыдэр, и нобэрей гъащIэр, зыIэригъэхьа ехъулIэныгъэхэр наIуэ къэзыщI гъэлъэгъуэныгъэ купщIафIэ. Абыхэм щыгъуазэ зыхуащIащ КъБКъМУ-м и щIэныгъэ лабораторэхэм я лэжьэкIэм, студентхэр щеджэ аудиторэхэри зрагъэлъэгъуащ.
КIУРАШЫН Заремэ,
КъБКъМУ-м и пресс-IэнатIэм
и лэжьакIуэ.
